Daar is ‘n verhaal opgeteken deur ‘n soldaat wat tydens die Tweede Wêreld Oorlog geveg het. Hy vertel hoe hy een dag gedurende die oorlog twee van sy makkers kon hoor praat, terwyl hy in ‘n loopgraaf gelê en skuil het. Een van die twee soldate was baie erg gewond en besig om te sterf. Die beseerde soldaat noem toe aan die ander soldaat dat hy bewus is van sy lewe en rowwe verlede en hoe die polisie na hom soek en hom gaan toesluit wanneer die oorlog verby is. Toe sê die beseerde soldaat iets merkwaardig, hy sê aan sy mede-soldaat om hulle identiteite om te ruil. Hy verduidelik dat hy ‘n goeie lewe gelei het en dat sy rekord skoon is en hy bied aan om sy rekord te verruil vir die ander soldaat sin. Só sal die kriminele geskiedenis saam met hom sterf en sal die skuldige soldaat van daardie dag af ‘n skoon rekord hê en oor kan begin.
Ek hoor Werner praat van die 23 jarige wêreld kampioen body builder, Sifiso, wat ‘n back flip op stage gedoen het. Hy het gegly, op sy nek geland en twee ure later gesterf. Tragies. Onnodig. Lê berusting dan in die wete dat jou tyd, jou tyd is?
Ek het laas week die voorreg gehad om my dogter se kooropvoering te gaan kyk. Sy is van kleins af baie lief vir musiek. Hierdie omgee kind se stem bekoor daagliks my hart soos haar liedjies deur ons huis se gange weergalm. Ek weet nie hoe klink die stem van ‘n engel nie, maar ek veronderstel dit moet klink soos die klanke wat uit Charne vloei.
Terwyl ek na die koor sit en luister word my gedagtes weggelei na my vriendin Debbie se vraag van die ander dag: “Het jy geweet dat God oor ons sing?” Ek en sy het lank vasgehaak by DIE indrukwekkende gedagte en gewonder hoe intens God se gevoel vir die mens moet wees as Hy oor ons sing? Ek moet bieg, God se groot liefde oorweldig my steeds elke keer as ek net aan ons gesprek dink.
Kyk bietjie wat staan in Sefanja 3:17 “Die Here jou God is by jou, Hy, die krygsman wat red. Hy is vol vreugde oor jou. Hy is stil-tevrede in Sy liefde. Hy jubel en juig oor jou.” (1983 vertaling) Die Bybel vir almal stel dit so: “Julle God die Here is by julle. Hy is die groot soldaat wat julle red. Hy is bly en Hy juig oor julle. Hy is lief vir julle en Hy sing oor julle.”
Lees hierdie vers weer stadig. Hoor jy dit? Glo jy dit? Die Here is by JOU. Hy is vol vreugde en stil-tevrede in Sy liefde vir JOU. Hy sing oor JOU!
Miskien het jy vandag ‘n hartseer liedjie, wat jy sommer net woordeloos binne-in jou sing. Dalk het jy ‘n lied van dankbaarheid, wat jy nederig sag in jou kar wil sing of dalk wil jy uit volle bors prys en aanbid.
Dit maak nie saak watter liedjie op jou hart is nie. Wat saak maak is of jy God roekeloos sal vertrou met jou hartslied. Hy is n God wat luister, ‘n God wat verstaan.
Die lydenstyd het begin en die laaste paar dae draai die herinneringe van die kruis, die spykers en die doringkroon weer vlak in elke dissipel se gemoed rond, maar dis veral Jesus se voorbeeld van diensbaarheid wat deesdae so hard met my praat. Ek sien weer opnuut die draaitjie daarvan regdeur Sy lewe en dood gevleg.
En deur dit alles het Sy liefdevolle oë pretensie verbrokkel en die waarheid gesif, terwyl sy droë mond prewel in ‘n versoek tot God om ons nie hierdie sonde toe te reken nie, want ons weet nie wat ons doen nie.
Ek lees in die week hierdie woorde raak: “Hoe ontvang ’n mens die reën? Deur bloot te kyk hoe dit val, deur in die reën te gaan staan en deur vir God dankie te sê dat Hy die sluise van die hemel oopgemaak en die reën gestuur het, die reën wat Hy weet ons so nodig het en nie vir onsself kan kry nie, en wat Hy so getrou, so gereeld en so genadiglik vir ons gee.” Is dit nie waar nie?